b'\n_START_ARTICLE_\nTuhkakeltasiipi\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nTuhkakeltasiiven siivet ovat selv\xc3\xa4sti muita keltasiipilajeja leve\xc3\xa4mm\xc3\xa4t ja py\xc3\xb6re\xc3\xa4mm\xc3\xa4t. Siipien pohjav\xc3\xa4ri on ruskeanharmaa, ja etusiiven tyvest\xc3\xa4 siiven etureunaa pitkin on lyhyt, likaisenkeltainen raita. Siipien alapinnalla ei ole tummaa kehn\xc3\xa4\xc3\xa4. Takasiivet ovat etusiipi\xc3\xa4 vaaleamman harmaat. P\xc3\xa4\xc3\xa4 ja takaruumiin k\xc3\xa4rki ovat kellert\xc3\xa4v\xc3\xa4t, mutta muuten ruumis on harmaa. Tuntosarvet ovat tummanruskeat. Siipiv\xc3\xa4li on 30\xe2\x80\x9334 mm. Lajista tunnetaan kellanharmaa v\xc3\xa4rimuoto f. stramineola._NEWLINE_Toukka on t\xc3\xa4ysikasvuisena 25\xe2\x80\x9328 mm pitk\xc3\xa4. Se on v\xc3\xa4rilt\xc3\xa4\xc3\xa4n musta ja selk\xc3\xa4puolella on pareittain oransseja t\xc3\xa4pli\xc3\xa4.\n_START_SECTION_\nLevinneisyys ja lentoaika\n_START_PARAGRAPH_\nTuhkakeltasiipe\xc3\xa4 tavataan Pohjois-Espanjasta Keski-Euroopan poikki Baltiaan ja edelleen Ven\xc3\xa4j\xc3\xa4n l\xc3\xa4pi aina Japaniin saakka. Suomessa tuhkakeltasiipi on etel\xc3\xa4inen laji, jota tavataan lounaisrannikolta Pohjois-Savoon ulottuvalla alueella. Perhoset lent\xc3\xa4v\xc3\xa4t hein\xc3\xa4-elokuussa.\n_START_SECTION_\nElinymp\xc3\xa4rist\xc3\xb6 ja elintavat\n_START_PARAGRAPH_\nLajia tavataan paikoittaisesti kosteissa lehti- ja sekametsiss\xc3\xa4. Perhonen on y\xc3\xb6aktiivinen ja l\xc3\xa4htee liikkeelle yleens\xc3\xa4 vasta l\xc3\xa4hell\xc3\xa4 keskiy\xc3\xb6t\xc3\xa4. Molemmat sukupuolet lent\xc3\xa4v\xc3\xa4t kirkkaiden valojen luokse. P\xc3\xa4iv\xc3\xa4ll\xc3\xa4 perhosia voi joskus tavata kukilta._NEWLINE_Naaras munii 100 munaa parin kymmenen munan ryhmiss\xc3\xa4 kasveille tai kaarnanrakoihin. Toukka talvehtii keskenkasvuisena ja on t\xc3\xa4ysikasvuinen kes\xc3\xa4kuun alkupuoliskolla. Kotelo on kotelokopan ymp\xc3\xa4r\xc3\xb6im\xc3\xa4 ja sijaitsee kaarnalla tai j\xc3\xa4k\xc3\xa4lik\xc3\xb6ss\xc3\xa4.\n_START_SECTION_\nRavintokasvi\n_START_PARAGRAPH_\nToukka k\xc3\xa4ytt\xc3\xa4\xc3\xa4 ravinnokseen j\xc3\xa4k\xc3\xa4li\xc3\xa4.'